**Dôvodová správa**

**Všeobecná časť**

Návrhzákona, ktorým sa  mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „návrh zákona“) predkladajú poslanci Národnej rady Slovenskej republiky Adriana Pčolinská, Boris Kollár, Milan Krajniak, Peter Pčolinský, Peter Štarchoň, Ľudovít Goga.

Odborné vzdelávanie sa v súčasnosti zameriava hlavne na rozvoj praktických zručností, prepojenie odborného vzdelávania v školách so zamestnávateľmi a na podporu technických odborov vzdelávania. Jedným z cieľov je vzbudenie záujmu o technické odbory medzi žiakmi, posilniť u nich vnímanie odborov technického zamerania a poskytnúť mladým ľuďom vzdelanie skĺbené s praxou a podľa požiadaviek zamestnávateľov. Duálne vzdelávanie je moderný spôsob prípravy na povolanie, v ktorom sa žiak učí ako premeniť teoretické vedomosti na praktické priamo na pôde zamestnávateľa. Práve tento systém poskytuje reálnu možnosť uzatvorenia budúcej pracovnej zmluvy. Pre lepšiu a bezproblémovú implementáciu duálneho vzdelávania si pre prax vyžaduje aj úpravu školského zákona.

**Na základe uvedeného je cieľom návrhu zákona upraviť:**

* **prestup žiaka na inú strednú školu alebo zanechanie štúdia žiakom a s tým súvisiacu kompenzáciu pre zamestnávateľa pomernej časti nákladov na prípravu žiaka na povolanie v učebnom odbore alebo v študijnom odbore pri nedodržaní zákonného postupu;**
* **povinnosť strednej školy, ktorá rozhodla o opakovaní ročníka žiaka s učebnou zmluvou bez súhlasu zamestnávateľa, poskytnúť zamestnávateľovi  finančnú kompenzáciu pomernej časti nákladov na prípravu žiaka na povolanie;**
* **v systéme duálneho vzdelávania možnosť zmeny učebného odboru na študijný odbor v prípade, ak nie je možné pre nízky počet žiakov otvoriť triedu pre učebný odbor;**
* **minimálny počet členov predmetovej maturitnej komisie pre praktickú časť odbornej zložky maturitnej skúšky;**
* **centrálny register tak, aby sa zvýšila efektivita finančných prostriedkov vynaložených na centrálny register a zvýšila informovanosť o aplikácii systému duálneho vzdelávania v praxi.**

Predkladaný návrh zákona nemá žiadne vplyvy na rozpočet verejnej správy, vplyvy na podnikateľské prostredie, nemá vplyv na manželstvo, rodičovstvo a rodinu, sociálne vplyvy, vplyvy na životné prostredie a ani vplyvy na informatizáciu spoločnosti a služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

 **Osobitná časť**

**Čl. I**

K bodu 1

Navrhuje sa zaviesť povinnosť pre strednú odbornú školu, do ktorej prestúpi žiak s učebnou zmluvou z inej strednej školy bez písomného súhlasu zamestnávateľa, aby kompenzovala zamestnávateľovi pomernú časť nákladov na jeho prípravu na povolanie v učebnom odbore alebo v študijnom odbore.

K bodu 2

Navrhuje sa zaviesť povinnosť pre strednú školu, ktorá rozhodla o opakovaní ročníka žiaka s učebnou zmluvou bez písomného súhlasu zamestnávateľa  finančne kompenzovať pomernú časť nákladov na prípravu žiaka na povolanie.

K bodu 3

Navrhuje sa zaviesť povinnosť pre žiaka strednej školy, ktorý zanechal štúdium v strednej škole bez písomného súhlasu zamestnávateľa, aby kompenzoval pomernú časť nákladov na jeho prípravu na povolanie v učebnom odbore alebo v študijnom odbore.

K bodu 4

Navrhuje sa v systéme duálneho vzdelávania upraviť možnosť zmeny učebného odboru na študijný odbor v prípade, ak nie je možné pre nízky počet žiakov otvoriť triedu pre tento učebný odbor. Návrh umožní žiakom s potvrdením od zamestnávateľa o zabezpečení vzdelávania v systéme duálneho vzdelávania nastúpiť do školy v študijnom odbore, v ktorom sú voľné miesta a v ktorom bude zamestnávateľ poskytovať praktické vyučovanie.

K bodu 5 a 6

Navrhuje sa minimálny počet členov predmetovej maturitnej komisie pre praktickú časť odbornej zložky maturitnej skúšky a skúšobnej komisie pre záverečnú skúšku z dôvodu, že celá komisia sa tejto praktickej časti nemôže napríklad z priestorových a bezpečnostných a iných dôvodov zúčastniť.

K bodu 7 a 8

Navrhuje sa upraviť centrálny register tak, aby sa zvýšila efektivita vynaložených finančných prostriedkov na centrálny register a zvýšila informačná stránka využívania centrálneho registra s cieľom podpory zvýšenia kvality odborného vzdelávania a to aj prepojením informácií o žiakovi s identifikačnými údajmi o zamestnávateľovi, ak sa praktické vyučovanie uskutočňuje na pracovisku zamestnávateľa alebo na pracovisku praktického vyučovania.

**Čl. II**

Navrhuje sa účinnosť zákona od 1. januára 2020.